# Prijava, odjava, rokovi, prigovori...

Polaganje državne mature provodi se u cijeloj državi u isto vrijeme, pod jednakim uvjetima i kriterijima za sve učenike. Ispite državne mature u suradnji sa školama organizira i provodi  
**Nacionalni centar za vanjsko vrednovanje obrazovanja**

Srednje obrazovanje učenika gimnazijskih programa obrazovanja završava polaganjem državne mature.

Ispite državne mature mogu polagati i učenici u strukovnim i umjetničkim programima obrazovanja, koji traju najmanje četiri godine i čije srednje obrazovanje završava izradbom i obranom završnoga rada u organizaciji i provedbi škole.

**Prijava**

 Ispite državne mature učenik prijavljuje kroz Nacionalni informacijski sustav prijava na visoka učilišta (NISpVU) kojemu se pristupa preko stranice [www.postani-student.hr](http://www.postani-student.hr).  
Sustavu učenici pristupaju koristeći [elektronički identitet](http://www.carnet.hr/elektronicki_identitet) u sustavu AAI@EduHr, koji se sastoji od  korisničke oznake i lozinke(CARNet).Nakon prve prijave, unose jedinstveni broj mobilnog telefona na koji SMS-om primaju PIN i TAN. Pri svakoj sljedećoj prijavi potreban je i PIN.



 Prijave su moguće u dva roka

* od 1.prosinca 2018.god. do uključivo 15.veljače 2019.u 12,00 sati za ljetni ispitni rok
* u srpnju 2019.god. za jesenski ispitni rok

Učenici imaju pravo na polaganje prijavljenih ispita u dva ispitna roka bez obveze plaćanja troškova u kalendarskoj godini u kojoj završavaju završni razred srednjega obrazovanja. (Učenik koji to pravo ne iskoristi u toj godini, nema pravo u sljedećoj godini ispit polagati bez plaćanja, iako će mu pristupiti prvi put).

Učenici s teškoćama ispite državne mature polažu uz primjenu prilagođene ispitne tehnologije, a prema uputama koje donosi NCVVO uz suglasnost Ministarstva. Upute za prilagodbu ispitne tehnologije nalaze se na stranicama Centra. Učenik koji smatra da treba prilagodbu javlja se ispitnomu koordinatoru od kojeg će dobiti upute .

Potrebnu dokumentaciju potrebno je predati ispitnomu koordinatoru do 1.veljače 2019.god. za ljetni ispitni rok.

Naknadne prijave su moguće, iz opravdanih razloga , najkasnije 30 dana prije početka ispitnoga roka. O opravdanosti razloga odlučuje ispitno povjerenstvo na temelju odgovarajućih dokaza, a odluku potpisuje predsjednik ispitnoga povjerenstva.

Prijavljeni ispiti mogu se, iz opravdanih razloga, promijeniti, što znači odjaviti ispit i prijaviti drugi, najkasnije 30 dana prije početka ispitnoga roka. Učenici promjenu prijavljuju ispitnome koordinatoru .

**Odjava**

Ako učenik nije u mogućnosti pristupiti prijavljenim ispitima, obavezan ih je odjaviti najkasnije 20 dana prije početka ispitnoga roka. Odjavu ispita državne mature prijavljuje ispitnomu koordinatoru ,u skladu s čl. 18 Pravilnika o polaganju državne mature,popunjava i potpisuje obrazac zamolbe. Škola obavještava Centar. Odjavu ispita u NISpVU obavlja Centar.



Ako učenik nije odjavio ispite državne mature, a opravdano je spriječen, o razlozima nepristupanja ispitima treba obavijestiti školsko ispitno povjerenstvo u roku od 24 sata od početka ispita i priložiti dokaze o opravdanosti izostanka u roku od tri dana nakon održanog ispita.

Ako se ispit ne odjavi u propisanome roku i ne prilože dokazi o opravdanosti izostanka smatra se da je iskorišten ispitni rok te je nužno platiti naknadu za troškove polaganja ispita.

 Za 2018./19. godinu Nacionalni centar za vanjsko vrednovanje objavio je Kalendar i vremenik polaganja ispita državne mature. Kalendar je objavljen na webu i na oglasnoj ploči škole.

Svi ispiti se polažu nakon završetka nastavne godine za završne razrede.



Pravo pristupa polaganju ispita državne mature imaju učenici koji su s uspjehom završili završni razred na kraju nastavne godine, što uključuje i učenike, odnosno pristupnike kojima je pozitivno riješen prigovor na zaključenu negativnu ocjenu.

Pristupnik je dužan pristupiti svim dijelovima ispita u istom ispitnom roku, a ukoliko ne pristupi, poništit će mu se dio ispita kojemu je pristupio.

Na državnoj maturi učenici polažu tri obvezna predmeta:

* hrvatski jezik
* matematika
* strani jezik

Kao ispit obveznoga dijela državne mature može se polagati samo strani jezik čiji je sadržaj propisan ispitnim katalogom, a iz kojega je učenik u najmanje dvije školske godine tijekom srednjega obrazovanja bio pozitivno ocijenjen, dok u izbornom dijelu učenik može prijaviti i strani jezik po želji s popisa.


Svaki učenik u jednom roku može prijaviti najviše šest izbornih predmeta.

U izbornom dijelu državne mature učenici mogu polagati ispite iz sljedećih predmeta (popis donosi Centar do početka prijava uz suglasnost Ministarstva):

* engleskog jezika,
* francuskog jezika,
* njemačkog jezika,
* španjolskog jezika,
* talijanskog jezika,
* klasičnih jezika (grčkog i latinskog jezika),
* biologije,
* etike,
* filozofije,
* fizike,
* geografije,
* glazbene umjetnosti,
* informatike,
* kemije,
* likovne umjetnosti,
* logike,
* politike i gospodarstva,
* povijesti,
* psihologije,
* sociologije
* vjeronauka.

**Dvije razine ispita**

Državna matura omogućuje polaganje ispita iz obveznih predmeta u dvije razine :



* A - višoj
* B - osnovnoj

Položena viša razina (A) obaveznog predmeta omogućuje kandidatu za studij pristup i onim studijskim programima koji traže osnovnu razinu (B), dok kandidati za studij koji polože osnovnu razinu (B) nemaju mogućnost prijave na studijski program koji traži položenu višu razinu (A).

Prilikom rangiranja, rezultat postignut na višoj (A) razini vrijedi 60% više od rezultata postignutog na osnovnoj (B) razini.  
Primjerice - 60 bodova postignutih na nekom obveznome predmetu na višoj razini (A) bit će jednako vrijedno kao 96 bodova postignutih na tom istom obveznom predmetu na osnovnoj.

Ispiti iz stranih jezika u izbornom dijelu državne mature polažu se samo na višoj razini.

**Ocjenjivanje**

Uspjeh na pojedinom ispitu državne mature izražava se ocjenom.



Bodovima se ocjenjuju pojedina pitanja i zadatci pojedinih dijelova ispita. Ocjena se utvrđuje temeljem postotnih bodova postignutih iz svih dijelova ispita mjerilima koje propisuje Centar za kalendarsku godinu.

Ljestvica ocjena ima pet stupnjeva i obuhvaća ocjene: nedovoljan (1), dovoljan (2), dobar (3), vrlo dobar (4) i odličan (5).

Ocjena nedovoljan (1) je negativna ocjena, a druge su ocjene pozitivne.

Postignute bodove na ispitu utvrđuju ocjenjivači, a mogu se utvrđivati i računalno.

Ocjenjivače imenuje ravnatelj Centra za svaku kalendarsku godinu.

Ocjenjivač će upozoriti Centar na moguće prepisivanje ili drugo eventualno nedozvoljeno ponašanje koje je razvidno iz usporedbe ispitnih testova učenika, odnosno pristupnika. Osim mjera koje su propisane prema čl.38. Pravilnika o polaganju državne mature Centar donosi odluku o zabrani polaganja ispita u tekućoj godini.

Centar učenika, odnosno pristupnika za kojega postoji opravdana sumnja na moguće prepisivanje koje su uočili ocjenjivači, može pozvati na ponovno polaganje ispita.

Vrijeme i mjesto polaganja ispita određuje Centar. Troškove dolaska do ispitnoga mjesta i osiguranje učenika snosi škola, odnosno pristupnik . Ponovljeni ispit održava se najkasnije do objave rezultata ispita državne mature u pojedinome roku.

Rezultat ostvaren na ponovnomu polaganju ispita je konačan.

Za učenika, odnosno pristupnika koji ne pristupi ponovnomu polaganju ispita smatra se da nije položio ispit.

Ukoliko učenik dobije ocjenu nedovoljan(1) na ispitu iz nekog predmeta više razine (A), ne postoji mogućnost da se stečeni bodovi preračunaju u prolaznu ocjenu na osnovnoj razini (B).

Ispit, odnosno ispite koje učenik nije položio može ponovno polagati u nekome od sljedećih ispitnih rokova. Ako učenik u sljedećemu roku prijavi isti ispit na drugoj razini, smatra se da ispit



polaže po drugi puta.

Postupak prijave za jesenski ispitni rok je isti kao i za ljetni ispitni rok.

Ako učenik želi popraviti ocjenu iz položenoga ispita državne mature, može ponovno polagati ispit, u rokovima određenim kalendarom ispita.

Konačnom se ocjenom utvrđuje bolja ocjena, ako se ispit polaže u istoj kalendarskoj godini.

**Učenik može besplatno polagati samo ispite koje polaže prvi put**. Ako u jesenskome roku polaže ispite koje nije polagao u ljetnome – besplatno polaže, ako ponovo polaže ispit koji je položio u ljetnome roku (popravlja ocjenu) – plaća troškove polaganja. To se ne odnosi na ispit iz kojega je učenik negativno ocijenjen, jer to nije položeni ispit. **Dakle, učenik više nema pravo dva puta polagati iste ispite bez plaćanja, nego samo jednom**. S obzirom da je čl.6 propisao da se promjena razine smatra drugim polaganjem istoga ispita, učenik plaća i ispit ako mijenja razinu.

**Prigovori**

U slučaju sumnje u nepravilnosti u provedbi ispita državne mature ili u postupke koji su nastali kršenjem pravila o provedbi ispita te na ocjenu ispita, učenik može podnijeti prigovor.



Pisani prigovor učenik podnosi ispitnome povjerenstvu u školi, a ostali pristupnici Centru,najkasnije u roku od 48 sati od pisanja ispita, odnosno objave rezultata ispita.

Mišljenje o opravdanosti prigovora za učenika donosi ispitno povjerenstvo i prosljeđuje ga Centru.

Odluku o opravdanosti prigovora donosi Centar.

**Upisi**

Kandidati se mogu upisati samo na studijski program za koji su u sustavu NISpVU nakon objave konačnih rang-lista ostvarili pravo upisa i dobili upisni broj. Upisni broj obvezuje kandidata da se upiše na taj studijski program.



**Pravo prednosti**

pri upisu na visoka učilišta, pod uvjetom da prijeđu razredbeni prag, imaju:

1. **hrvatski branitelji** iz Domovinskoga rata

2. **hrvatski ratni vojni invalidi** iz Domovinskoga rata

3. **djeca** smrtno stradalih branitelja iz Domovinskoga rata

4. **djeca** stopostotnih hrvatskih ratnih vojnih invalida iz Domovinskoga rata prve skupine

5. **djeca** zatočenih ili nestalih branitelja iz Domovinskoga rata (prema čl. 147 *Zakona o pravima hrvatskih branitelja iz Domovinskoga rata i članova njihovih obitelji,*

Sukladno članku 48. b. *Zakona o zaštiti vojnih i civilnih invalida* pravo prednosti pri upisu na visoka učilišta, pod uvjetom da prijeđu razredbeni prag imaju:

1. djeca osoba poginulih, umrlih ili nestalih pod okolnostima iz čl. 6., 7., 8. Zakona

2. djeca civilni invalidi rata čije je oštećenje organizma nastalo pod okolnostima iz čl. 8. Zakona o zaštiti vojnih i civilnih invalida

3. djeca mirnodopskih vojnih i civilnih invalida rata prve skupine sa okolnostima iz čl. 8. Zakona stopostotnim oštećenjem organizma čije je oštećenje organizma nastalo pod okolnostima iz čl. 6., 7., i 8. Zakona.

**Navedenim kategorijama učenika omogućuje se upis na studijske programe,bez obzira na položaj na rang-listi, ukoliko polože sve ispite državne mature koji su obvezan uvjet za upis na pojedine studijske programe, prijeđu bodovni prag tamo gdje je postavljen, te**

**tamo gdje je to potrebno, zadovolje preduvjet i polože dodatne provjere posebnih znanja, vještina i sposobnosti koje propisuje visoko učilište.**

Također, pojedina visoka učilišta pravo prednosti pri upisu na visoka učilišta daju i učenicima sa šezdesetpostotnim i većim tjelesnim oštećenjem (invaliditetom), pod uvjetom da prijeđu razredbeni prag.

Pripadnost navedenim kategorijama dokazuje i dokumentacijom od nadležnih ureda( pročitati na stranici www.studij.hr).

Navedeni dokazi (u izvorniku ili ovjerenoj preslici) **moraju biti izdani u Republici Hrvatskoj** i dostavljaju se najkasnije do roka navedenoga u *Kalendaru( do.7.2018.? god.za ljetni upisni rok)*, zasebno za svaki upisni rok, **isključivo preporučenom poštom**.

**Dokazi o pravu prednosti šalju se na sljedeću adresu:**

***Agencija za znanost i visoko obrazovanje, Sredi*š*nji prijavni ured,* Donje Svetice 38, 10000 Zagreb.**